Palstat

Palstoituksella tarkoitetaan tekstin jakamista sivulla palstoihin. Voit palstoittaa koko asiakirjan, sen osan, pelkät leipätekstit tai varjostetun tekstialueen. Palstoja voi sivulla olla vähintään 1 ja enintään 45. Palstat voivat olla *symmetrisiä* tai *epäsymmetrisiä*.

Word lisää palstoitettavan tekstin edelle ja jälkeen automaattisesti osan rajat. Koko asiakirja tai sen osa voidaan nopeasti ja helposti palstoittaa Palstat-painikkeen avulla. Jos sen sijaan haluat säätää palstoituksen asetuksia tai muuttaa niitä jälkikäteen, palstoitus pitää tehdä komennon avulla.

Palstat näkyvät vierekkäin oikeassa tulostusasussaan ainoastaan asettelu-näyttötilassa sekä esikatselussa, muissa näyttötiloissa ne näkyvät allekkain. Jos kappaleessa on käytössä kappaleasetus molempien reunojen tasaus, sanojen väliin saattaa jäädä suuria välejä. Jos käytössä on vasen tasaus, palstojen oikea reunaa saattaa olla hyvin epätasainen. Asia korjaantuu tavuttamalla teksti.

Tekstin palstoitus painikkeella

Painikkeen avulla saat palstoitettua tekstialueen nopeasti, mutta palstoituksen asetuksia ei voida säätää. Jos haluat säätää palstoituksen asetuksia, katso tämän luvun kohta Tekstin palstoitus komennolla.

Word noudattaa palstoitetulla alueella olevia kappaleasetuksia sekä tyylien asetuksia. Useimmiten tämä on tarkoituksenmukaista.

Kappaleasetukset, tyylit ja kuvat palstoitetussa tekstissä

Kaikki tyylit, myös otsikkotyylit toimivat kuten yksipalstaisessa tekstissä. Tarvittaessa otsikkotyylissä määriteltyjä fonttikokoja pitää pienentää, jotta otsikot palstoittuvat oikein.

Jos haluat jättää jonkin otsikon palstoittamatta esimerkiksi jonkin sivun yläosaan, jätä se palstoitusta varten varjostamasi alueen ulkopuolelle.

Kappaleen sitominen seuraavaan kappaleeseen toimii myös palstoitetussa tekstissä ja estää kappaleen jäämisen yksinään edellisen palstan yläreunaan. Huomaa, että käyttäjän on itse tehtävä asetus, ellei sitä ole määritelty kappaleessa voimassa olevassa tyylissä.

Sarkaimilla erotellut tai taulukointitoiminnolla luodut taulukot katkeavat palstan oikeasta reunasta, mikäli ne eivät mahdu palstan sisään.

Usein asiakirjaan liitettyjen kuvien asemointia kannattaa muuttaa halutun lopputuloksen

saamiseksi. Palstoitettu teksti kiertää kuvan automaattisesti, jos se on määritelty kuvaobjektin asetuksissa.

Jos kuva kelluu tekstikappaleiden päällä, se voidaan sijoittaa myös esimerkiksi palstojen välin päälle.

Huomio

Tekstipalstan voi katkaista lisäämällä palstanvaihdon näppäinyhdistelmällä: *Ctrl+Vaihto+Enter*. Palsta katkeaa ja sen loppuosa siirtyy seuraavana oikealla olevalle palstalle. Myös sivulla olevat, kappalemuotoiluja seuraavat kuvat palstoittuvat.